CELEX: 52014PC0739
Language: mt
Date: 2014-12-16
Title: Proposta għal DEĊIŻJONI TAL-KUNSILL li tapprova l-Pjan Direttur Shift2Rail

|
			
		
		
		52014PC0739
		
			Proposta għal DEĊIŻJONI TAL-KUNSILL li tapprova l-Pjan Direttur Shift2Rail /* COM/2014/0739 final - 2014/0354 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Ir-Regolament tal-Kunsill (UE)
Nru 642/2014 tas-16 ta’ Ġunju 2014 li jistabbilixxi l-Impriża
Konġunta Shift2Rail (minn hawn 'il quddiem ir-"Regolament S2R")[1] daħal
fis-seħħ fis-7 ta’ Lulju 2014, u b’hekk stabbilixxa formalment
sħubija ġdida pubblika-privata biex tmexxi l-attivitajiet ta’
riċerka u innovazzjoni b’appoġġ għall-iżvilupp ta’
servizzi ferrovjarji aħjar fl-Ewropa. 
Il-membri fundaturi tal-Impriża
Konġunta Shift2Rail huma identifikati fir-Regolament S2R u jinkludu
l-Unjoni, irrappreżentata mill-Kummissjoni, kif ukoll tmien imsieħba
mill-industrija, li huma: Alstom Transport, Ansaldo STS, Bombardier
Transportation, Construcciones y Auxiliar de Ferrocariles, Network Rail,
Siemens Aktiengesellschaft,
Thales u Trafikverket. 
Għandhom jintgħażlu membri
assoċjati addizzjonali permezz ta’ sejħa miftuħa
għas-sħubija, imnedija mill-Kummissjoni fi żmien tliet (3) xhur
mid-dħul fis-seħħ tar-Regolament S2R.
L-għan ta’ Shift2Rail huwa li
jappoġġja l-għanijiet tal-White Paper dwar it-Trasport tal-2011[2] u l-bidla modali ta'
mezzi ta' trasport oħrajn anqas sostenibbli għal ferroviji, permezz
ta' miżuri li jagħmlu s-settur ferrovjarju aktar kosteffiċjenti
u attraenti. 
It-teknoloġiji u s-soluzzjonijiet innovattivi
li għandhom jiġu żviluppati, murija u vvalidati minn Shift2Rail
huma mistennija li jirdoppjaw il-kapaċità tas-sistema tat-trasport
ferrovjarju, inaqqsu l-ispiża taċ-ċiklu tal-ħajja
b'50 % u jnaqqsu n-nuqqas ta' affidabbiltà u l-wasliet tard b'50%. L-Impriża
Konġunta se tappoġġja wkoll it-tmexxija globali tal-industrija
ferrovjarja Ewropea, u b’hekk jinħolqu l-impjiegi u jiżdieu
l-esportazzjonijiet. 
Skont l-Artikoli 1(4) u 2(a)
tal-Anness I tar-Regolament S2R, l-Impriża Konġunta
tax-Shift2Rail għandha tistabbilixxi, tiżviluppa u tiżgura
l-implimentazzjoni effettiva u effiċjenti ta’ Pjan Direttur. Dan il-Pjan
Direttur għandu jkun dokument li jħares 'il quddiem u jiddefinixxi
r-riċerka prijoritarja u l-attivitajiet ta’ innovazzjoni biex jistimula
l-innovazzjoni fis-settur ferrovjarju fuq medda twila ta’ żmien.
Skont l-Artikolu 1(3) tal-Anness I
tar-Regolament S2R, il-Pjan Direttur tax-Shift2Rail għandu jkun strutturat
madwar il-ħames oqsma tematiċi jew il-"Programmi ta’
Innovazzjoni" (“PIs”) li ġejjin:
·                        
PI 1: Ferroviji Affidabbli u
Kosteffiċjenti, inklużi ferroviji b'kapaċità għolja u
ferroviji ta' veloċità għolja; 
·                        
PI 2: Sistemi Avvanzati
għall-Ġestjoni u l-Kontroll tat-Traffiku;
·                        
PI 3: Infrastruttura ta' Kapaċità
Għolja, Affidabbli u Kosteffiċjenti;
·                        
PI 4: Soluzzjonijiet tal-IT għal Servizzi
Ferrovjarji Attraenti;
·                        
PI 5: Teknoloġiji għal Merkanzija
Ewropea Sostenibbli u Attraenti.
2.           RIŻULTATI
TAL-KONSULTAZZJONIJIET MA' PARTIJIET INTERESSATI U L-VALUTAZZJONIJIET
TAL-IMPATT
Il-verżjoni inizjali tal-Pjan Direttur
Shift2Rail ġiet żviluppata mill-Impriża Konġunta Shift2Rail
kif imsawra inizjalment mill-Membri Fundaturi tagħha fi proċess
immexxi mill-Kummissjoni u b’konsultazzjoni mal-Aġenzija Ferrovjarja
Ewropea u l-Pjattaforma Teknoloġika tal-Kunsill Konsultattiv
għar-Riċerka Ewropea dwar il-Ferroviji (European Rail Research
Advisory Council - ERRAC).
Din tintegra wkoll kummenti li waslu minn
firxa wiesgħa ta’ partijiet ikkonċernati waqt diversi laqgħat
individwali mar-rappreżentanti tas-settur u waqt laqgħa ta’
konsultazzjoni pubblika li saret fl-20 ta’ Ġunju 2014, li fiha ħadu
sehem madwar 200 parti kkonċernata.
Il-konsultazzjoni wriet li l-verżjoni
attwali tal-Pjan Direttur hija bbilanċjata u appoġġata sew.
Fl-24 ta’ Settembru 2014, il-Bord tat-Tmexxija
tal-Impriża Konġunta Shift2Rail approva l-verżjoni inizjali
tal-Pjan Direttur Shift2Rail.
3.           ELEMENTI LEGALI TAL-PROPOSTA
Din il-proposta tikkonċerna
l-approvazzjoni mill-Kunsill tal-Pjan Direttur Shift2Rail, skont
il-proċedura deskritta fl-Artikolu 1(4) tal-Anness I
tar-Regolament S2R.
2014/0354 (NLE)
Proposta għal
DEĊIŻJONI TAL-KUNSILL
li tapprova l-Pjan Direttur Shift2Rail
IL-KUNSILL TAL-UNJONI EWROPEA,
Wara li kkunsidra r-Regolament tal-Kunsill (UE) Nru 642/2014
tas-16 ta’ Ġunju 2014 li jistabbilixxi l-Impriża Konġunta
Shift2Rail, b’mod partikolari l-Artikolu 1(4) tal-Anness I ta' dan
ir-Regolament[3]
, 
Wara li kkunsidra l-proposta tal-Kummissjoni
Ewropea,
Billi:
(1)       Il-Pjan Direttur S2R
għandu jiġi stabbilit u żviluppat mill-Impriża
Konġunta Shift2Rail, b'konsultazzjoni mal-Aġenzija Ferrovjarja
Ewropea u l-Pjattaforma Teknoloġika tal-Kunsill Konsultattiv
għar-Riċerka Ewropea dwar il-Ferroviji (ERRAC), biex jistimula
l-innovazzjoni fis-settur ferrovjarju fuq medda twila ta' żmien,
(2)       Il-Pjan Direttur Shift2Rail
għandu jidentifika l-prijoritajiet ewlenin u l-innovazzjonijiet
teknoloġiċi u operazzjonali essenzjali meħtieġa
mill-partijiet ikkonċernati kollha biex jinkisbu l-għanijiet
speċifiċi tal-Impriża Konġunta Shift2Rail imsemmija
fl-Artikolu 2 tar-Regolament (UE) Nru 642/2014,
(3)       Il-Pjan Direttur Shift2Rail
għandu jkun xprunat mill-prestazzjoni u strutturat madwar numru limitat
ta’ oqsma tematiċi ewlenin, jew Programmi ta’ Innovazzjoni kif identifikat
fl-Artikolu 1(3) tal-Anness I tar-Regolament (UE) Nru 642/2014,
(4)       Il-verżjoni tal-Pjan
Direttur Shift2Rail approvata mill-Bord Governattiv fl-24 ta’ Settembru 2014 u
li tintegra kontribuzzjonijiet ewlenin mill-partijiet ikkonċernati
rilevanti, tikkostitwixxi l-bażi tas-sejħa għal membri
assoċjati mnedija mill-Kummissjoni fis-6 ta’ Ottubru 2014 skont l-Artikolu 4(2)
tal-Anness I tar-Regolament (UE) Nru 642/2014 u l-bażi
għall-istabbiliment tal-pjan ta’ ħidma tal-Impriża Konġunta
Shift2Rail,
ADOTTA DIN ID-DEĊIŻJONI: 
Artikolu Uniku
Il-Pjan
Direttur strateġiku Shift2Rail huwa b’dan approvat.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 177, 17.6.2014, p. 9. 
[2]               Il-White
Paper "Pjan direzzjonali għal Żona Unika Ewropea tat-Trasport –
Lejn sistema tat-trasport kompetittiva u li tuża r-riżorsi b'mod
effiċjenti", COM(2011)144 finali.
[3]               ĠU L 177, 17.6.2014, p. 9.